Da Danmarks Idræts-Forbund og Team Danmark offentliggjorde målsætningen på otte medaljer ved OL i London, blev skytterne ikke nævnt som medaljekandidater. Derfor kom Anders Golding OL-sølv i skeetskydning også bag på Team Danmarks direktør Michael Andersen. - Jeg troede, der kom en overraskelse, og jeg havde mest fidus til skydning. Og det er ikke sikkert, at det stopper her. Vi har for eksempel en Torben Grimmel, der også har prøvet det før, og Stine Nielsen kan også overraske på lørdag. - Det er en overraskelse, for han har hverken vundet EM- eller VM-medaljer. Men han har haft et højt niveau igennem lang tid, og det kommer ham til gode, at han har OL-erfaring fra Beijing, siger Andersen. Han roser sølvmedaljevinderen for at have sadlet om efter OL i Beijing og anlagt en langt mere seriøs og professionel tilgang til skydningen. - Han er en flot repræsentant for dansk idræt og dansk skydning, og så gør det ikke noget, at han kommer fra Nordjylland, siger direktøren, der i parentes bemærket selv er fra den egn. Se TV2/Nords indslag om Anders Goldings sølvmedalje i videoen øverst. /ritzau/

Opsummering:
Team Danmarks direktør har en fornemmelse af, at Danmark måske ikke har vundet den sidste skydemedalje.